ครั้งนี้แวะมาทำธุระในย่านซอยศรีสุดา ผมรู้สึกตื่นตาสักนิด เพราะมีร้านอาหารอยู่ไม่น้อยเหมือนกัน แต่ก็มาเตะตาที่ร้านสลัดนี่แหละครับ ซึ่งเป็นอีกร้านนึงที่เคยอ่านรีวิวจาก “วงใน” ดูแล้วก็น่าสนใจดี แม้ว่าจะไม่มีความแปลกใหม่สักเท่าไหร่ แต่เอาวะจะทานมื้อเย็นแบบดูดีและพลีชีพเพื่อสุขภาพ ก็เลยมาลงเอยที่ร้านนี้แหละ 

[ที่ตั้งและบรรยากาศ] ซอยศรีสุดา ที่จอดรถอาจจะหายากสักนิดครับ ร้านถูกดัดแปลงมาจากบ้านที่อยู่อาศัย และมีการตกแต่งเพิ่มเติม บรรยากาศมีทั้งด้านในร้าน และนอกร้านที่ทานกันท่ามกลางต้นไม้ ให้อารมณ์แบบทานกันที่บ้านเลยครับ แถมมีเพลงจากร้านข้างๆ ให้ฟังซะด้วย ชิลล์ซะ 

เมนูอาหารไม่ได้มีเพียงแค่สลัด แต่ยังมีพวกอาหารจานเดียว สเต็ก ให้เลือกกันด้วย

สำหรับเมนูสลัด ประกอบด้วยผักสลัดนานาชนิด ผลไม้ ธัญพืช ไส้กรอก ปูอัด ไข่ เนื้อไก่ต้ม เส้นพาสต้า และสปาเก็ตตี้  ถูกจัดเรียงในภาชนะมีฝาครอบปิดมิดชิด ดูแล้วสะอาดสะอ้านดี จะทานที่ร้านหรือใส่กล่องกลับไปทานที่บ้านก็ตามอัธยาศัยครับ 

หลังจากเลือกสรรผักสลัดกันเรียบร้อย ก็จัดการละเลงน้ำสลัดที่มีให้เลือกเกือบ 10 ชนิด ทั้งน้ำใส น้ำข้นรสชาติต่างๆ ซีอิ้วญี่ปุ่น จากนั้นก็เดินตรงไปชั่งน้ำหนัก สนนราคา ขีดละ 25 บาท ฟรีซุป 1 ถ้วย ถ้าต้องการเพิ่มเติมก็คิดถ้วยละ 10 บาท ส่วนน้ำดื่มเป็นชาเขียว รสหวานน้อย เหมาะสำหรับคนรักสุขภาพ อันนี้ดื่มฟรี ไม่มีอั้น 

... ในความคิดผม รู้สึกว่าวัตถุดิบไม่ค่อยสดกรอบสักเท่าไหร่ โดยเฉพาะผักใบ ที่ดูเหี่ยวๆ ไปสักหน่อย อาจเนื่องจากตั้งค้างเอาไว้นานในสภาพอากาศที่ค่อนข้างร้อน ซึ่งจากที่เคยทานสลัดแบบตักเองและชั่งน้ำหนัก ณ จุดขาย ถ้าร้านไม่มีการควบคุมอุณหภูมิให้เหมาะสมก็จะต้องมีการหมุนเวียนของวัตถุดิบที่ค่อนข้างเร็ว มีลูกค้าซื้อและมีการเติมหรือเปลี่ยนอยู่บ่อยๆ ไม่ได้ตั้งทิ้งไว้แบบนี้ครับ

ส่วนราคาขีดละ 25 บาท แถมยังให้ใส่น้ำสลัดก่อนชั่งซะด้วย ยิ่งหนักเข้าไปใหญ่ หรือเค้าอาจจะหวังดี ไม่อยากให้ลูกค้าอ้วนเพราะทานน้ำสลัดไปเยอะ ... ก็เป็นได้ -*- เมื่อเทียบกับร้านที่หาดใหญ่ ตกราคาขีดละ 15-18 บาท น้ำสลัดแยกเป็นซองๆ ให้ด้วย ^^ ครั้งนี้ผมจัดไปยังไม่ทันเต็มถ้วยก็เกือบ 100 บาทละ เอาเป็นว่าถ้าเน้นทานสลัดและต้องการวัตถุดิบคุณภาพแบบดีๆ ผมว่าเพิ่มเงินอีกนิดหน่อย ทานสลัดบาร์แบบมีสเต็กตามร้านชื่อดังจะดีกว่าครับ แต่ถ้าไม่มีทางเลือก ... ก็นะ !!!  เลยขอแปะไว้ละกัน 3 ดาว      
 
